Skattereglerne bliver brudt som aldrig før. Hvert år lander 7,2 milliarder kroner i svindleres lommer, viser en ny undersøgelse.

Vi møder første gang ejendomsspekulanten Allan Kurt Sørensen på trappen foran hans hus på Bernstorffsvej. En imponerende murstensvilla, som de lokale kalder "Palæet".

- Hej, velkommen. Vi kører afsted med det samme. Lad bilen stå, så kører vi i min.

Allan Kurt Sørensen peger på sin sølvgrå Range Rover. Han har ikke lagt mærke til det skjulte kamera, som filmer ham.

"Palæet" på Bernstorffsvej. Foto: TV 2

Den 67-årige ejendomsspekulant er et kendt ansigt i Hellerup. Han er tidligere dømt for bedrageri og i en sag om selskabstømning. Nu investerer han i villaer.

Vi har givet os ud for at være interesserede købere af en villa, som han er ved at sælge. Villaen er en sjældent udbudt perle på Ehlersvej 9, fortæller Allan Kurt Sørensen.

Huset ligger, som en ejendomsmægler måske ville sige, et stenkast fra Strandvejen, lige i hjertet af Hellerup. Det koster 19 millioner kroner.

Indtil 2016 var ejendommen udlejet til den irakiske ambassade, men i dag bor Allan Kurt Sørensens kone i villaen.

I hvert fald på papiret.

For der er noget, som ikke stemmer.

Villaen på Ehlersvej. Foto: TV 2

Flere dage før mødet med ejendomsspekulanten har vi opdaget noget mystisk.

Allan Kurt Sørensens kone burde bo i villaen på Ehlersvej, i hvert fald ifølge Folkeregistret. Men det er tilsyneladende sjældent, hun opholder sig på adressen.

Kører vi forbi villaen om aftenen, er lyset slukket. Der holder ingen biler foran. Huset ser ud til at være forladt.

Til gengæld er der lys på Bernstorffsvej.

Hjemme hos Allan Kurt Sørensen i "Palæet" holder flere biler ude foran på gårdspladsen.

Og her finder vi Allan Kurt Sørensens kone om morgenen, når hun går ud af fordøren.

Noget tyder altså på, at Allan Kurt Sørensens kone ikke bor på Ehlersvej, men hjemme hos sin mand på Bernstorffsvej.

Men hvorfor skulle hun oplyse én adresse til Folkeregistret og så bo på en anden?

Bryder skatteregler som aldrig før

Måske findes svaret på det spørgsmål i en ny stikprøveundersøgelse fra Skat.

Den viser, at virksomheder bryder skattereglerne som aldrig før. Hvert år snyder små og mellemstore virksomheder for 7,2 milliarder kroner i skat.

Virksomheders brud på skatteregler I december udkom den seneste undersøgelse af virksomheders skatteindbetaling. Resultaterne viser, at virksomheder bryder skattereglerne som aldrig før. 58 procent af alle virksomheder havde fejl i deres skatteindberetning. Det tal har været stødt stigende, siden man første gang lavede målingen i 2006. Her var tallet 42 procent. Den generelle regelefterlevelse på skatteområdet er også gået den forkerte vej. Den såkaldte compliancegrad hos virksomheder er faldet fra 4,60 i 2006 til 3,89 i den seneste undersøgelse. Skalaen går fra 0 til 6, og 6 er bedst. Kilde: Skatteministeriet

Svindel, hvor man inden et boligsalg oplyser, at man har bopæl på adressen, hører herunder, fordi ejendommene ofte er blevet udlejet i stedet.

Men de 7,2 milliarder er dog kun en mindre del af det samlede skattegab i Danmark, som er på minimum 22,8 milliarder kroner.

Skattegabet er forskellen på, hvad der burde blive betalt i skat, og hvad der rent faktisk bliver betalt i skat. Det gælder både fejl og decideret snyd.

I de kommende uger vil TV 2 sætte fokus på de mange milliarder, Danmark taber på skattesnyd hvert år.

Milliarder, som kunne have været brugt på skattelettelser og velfærd.

Et af landets dyreste villakvarterer

Mens vi kører rundt i et af landets dyreste villakvarterer, peger Allan Kurt Sørensen på den ene millionvilla efter den anden.

- Jeg har også den der ejendom til salg. Og den der sælger jeg også. Jeg har flere villaer her i kvarteret. Sig, hvor mange penge du har, så finder jeg en ejendom, som passer dig. Sådan er det.

I det hele taget taler han frit. Forretningen går godt. Finanskrisen og de faldende boligpriser slog ham ikke ud af kurs. Der findes ikke bedre investeringer end ejendomme nord for København, forklarer han.

Og villaen på Ehlersvej. Den vil han også meget gerne tale om.

- Det er en sjælden ejendom. Den er virkelig powerfuld. Hvis vi satte den i stand nu her, så ville den ligge på mellem 28 og 32 millioner kroner.

Men hvorfor sælger I den så for 19 millioner kroner?

- Det er fordi min kone, hun faktisk... Vi har flyttet ”L” (konens navn, red.) derned, fordi så er hun helt skattefri.

Okay. Så din kone bor dernede?

- Ja, hun har fået registreret sin adresse dernede.

Allan Kurt Sørensen fortæller altså, at hans kone har flyttet adressen ned i villaen på Ehlersvej, fordi hun så "er skattefri".

En lille detalje, som kan ende med at spare familien cirka fire millioner kroner.

Og snyde staten for et tilsvarende beløb.

Men Allan Kurt Sørensen er langt fra færdig med at fortælle om sine forretninger.

Skattefri avance ved boligsalg

For langt de fleste borgere findes der ikke mange enkle metoder til at snyde i skat. Alt, hvad de fleste lønmodtagere får udbetalt, er der svaret skat af, inden lønnen rammer ens NemKonto.

Men en simpel flytning af folkeregisteradresse kan give en stor skattegevinst.

Og det er der mange, som benytter sig af, forklarer skatteadvokat Eduardo Vistisen.

Det er strafbart at flytte sin adresse til en bolig, som man reelt ikke bor i, forklarer Eduardo Vistisen. Foto: Ole Jakobsen / TV 2

- Det her er den største skattefrie gevinst, som almindelige mennesker kan opnå. Så derfor er der selvfølgelig en del, som overvejer det, hver gang de sælger noget, som de ikke har boet i.

Avancen på salget, altså salgsprisen minus købsprisen, bliver nemlig skattefri, når man bor eller har boet i ejendommen, man sælger.

Men for at undgå at betale skat af avancen, skal man rent faktisk have boet der. Flytter man blot adressen proforma, er det strafbart.

- Jeg har fuldt tjek på det her

Den fjernstyrede port åbner sig, og vi kører ind på gårdspladsen foran huset på Ehlersvej.

Villaen på Ehlersvej med Allan Kurt Sørensen i forgrunden. Foto: TV 2

Allan Kurt Sørensen viser os rundt på den store grund. Selve huset er ifølge Bygnings- og Boligregistret (BBR) på 454 kvadratmeter.

I telefonen har Allan Kurt Sørensen dog sagt, at huset faktisk var næsten dobbelt så stort. Vi vil gerne vide, hvad der er op og ned.

Kan det passe, du sagde, at huset er på 800 kvadratmeter?

- Det er 820 kvadratmeter. Det passer ikke med, hvad der står i selve BBR, det gør det aldrig på vores ejendomme.

Okay, hvorfor?

- Fordi så får vi højere skatter.

Men I kan vel ikke bare selv bestemme, hvad I vil indberette?

Allan Kurt Sørensen lyser op i et stort smil.

- Vi indberetter bare ikke noget. Jeg er cand.polit. og cand.jur. Jeg har fuldt tjek på det her.

Vi kan efterfølgende ikke få Allan Kurt Sørensens tal til at gå op ved at krydstjekke med oplysningerne i BBR. Enten er ejendommens kvadratmeter indberettet forkert, eller også pynter han på tallene.

Huset er tomt

Der er en garage ud til vejen, som snildt kan indrettes til bolig for au pair-pigen, foreslår Allan Kurt Sørensen.

- Hvis I vil have noget majestætisk. Noget, der virkelig er penge værd på sigt, så kan du ikke få bedre beliggenhed her midt i Hellerup.

Indenfor er huset knap så majestætisk. En vandskade har i januar sidste år gjort det ubeboeligt. Gulvene er revet op. Tapetet er fjernet. Der er et meter-stort hul i gulvet i entreen med frit udsyn ned til kælderen.

Gulvene er revet op i flere af husets værelser. Foto: TV 2

Ingen af værelserne ser ud til at være beboede. Der er ingen senge, ingen skabe, ingen lamper. Der er ikke skyggen af personlige ejendele, toiletartikler, tøj eller mad. Der er ingen ting.

Huset er ubeboeligt på grund af en vandskade. Foto: TV 2

Men det er altså her, at Allan Kurt Sørensens kone skulle bo.

Vi vil være helt sikre på, at hun alligevel ikke har boet på adressen, siden hun ifølge Folkeregistret flyttede ind den 1. juni 2016, og spørger:

Så der har faktisk ikke rigtig boet nogen her siden irakerne?

- Nej, det har der ikke.

Afslører sig selv

Efter at have talt om sig selv i det meste af en time, vil Allan Kurt Sørensen vide, hvad vi så laver.

- Jeg tjener mine penge ved ejendomme, fiskeri, plantager, olie og medicinsk udvikling. Men hvad laver du så?

Jeg arbejder på TV 2.

- Okay. Ja, ja.

Allan Kurt Sørensen nikker uinteresseret.

Vi sætter os ind i Range Roveren og begiver os afsted mod "Palæet" på Bernstorffsvej. Inde i bilen spørger vi igen ind til hans skattefinte.

Det vil sige, så din frue, hun bor der reelt ikke?

- Nej, nej, nej, det er rent og skært skattespekulativt.

Vi tager afsked på gårdspladsen foran "Palæet". Vi lover, at vi nok skal vende tilbage angående huset.

En sag for politiet

Vi har forelagt vores oplysninger og optagelser for skatteadvokaten Eduardo Vistisen. Han er ikke i tvivl om, at det er et forsøg på at snyde i skat.

- Man behøver ikke være skatteadvokat for at kunne se, at når man sælger den bolig, så er den (fortjenesten, red.) ikke skattefri.

- Det her er ikke bare en skattesag, det er rent faktisk en straffesag. Det er et forsøg på at snyde i skat, og det er strafbart, siger han.

- Der er jo senge dernede

Der er gået nogle dage siden fremvisningen. Vi venter med en fotograf ude foran "Palæet" på Bernstorffsvej.

Allan Kurt Sørensen kommer til syne. Han går ned ad trappen og hen mod sin bil. Da han får øje på TV 2s journalist og fotograf, bliver han tydeligt paf.

Allan, du viste mig rundt for noget tid siden, nede på Ehlersvej 9. Her sagde du til mig, at din kone, hun rent faktisk ikke bor der.

- Hold da kæft.

Kan du huske det?

- Jeg beklager. Jeg kan ikke kommentere det. Det er jo frækt at komme sådan direkte. Men hun bor dernede.

Allan Kurt Sørensen tager sin kasket på.

Allan Kurt Sørensen fastholder at konen bor på Ehlersvej Foto: Ole Jakobsen / TV 2

Du sagde, din kone bor dernede for at være skattefri. Men hun bor der kun på papiret. Hun bor der reelt ikke, sagde du.

- Det gør hun da.

Han sætter sig ind i sin bil, men fortsætter med at tale med TV 2s journalist.

Hun bor jo her, det kan vi jo se.

- Nej, hun gør ej.

Hun overnatter i hvert fald her.

- Hør lige her, hør lige her. Der er forskellige ting med overnatning, fordi du tror, hun overnatter her, men hun har altså kontor her.

Det er jo ulovligt at afgive forkerte oplysninger til myndighederne. Det er jo helt tydeligt, at hun ikke bor dernede (på Ehlersvej, red.).

- Der er senge dernede.

Nej, det var der jo ikke rigtigt. Det så jeg jo, at der ikke var.

- Hvis du bare lige ringer, så tager vi gerne et interview.

Jeg vil gerne ringe til dig, og så tager vi det på den måde.

- Tak skal du have.

For jeg vil gerne høre, hvorfor du ikke vil betale den skat, som vi andre betaler.

Allan Kurt Sørensen smækker sin dør i og kører væk. Foto: Ole Jakobsen / TV 2

Ejendomsspekulanten smækker sin bildør i og kører ud på Bernstorffsvej.

I krydset drejer han til højre og kører igen forbi os.

Han sætter farten ned og gestikulerer med den ene finger mod tindingen i cirkulære bevægelser, som var vi åndssvage.

Det er det sidste, vi ser til Allan Kurt Sørensen.

Vi prøver efterfølgende, som aftalt, at kontakte Allan Kurt Sørensen, både skriftligt og over telefonen, men han vil ikke stille op til det interview, som han lovede.

Det lykkedes os heller ikke at få en kommentar fra hans kone.

Allan Kurt Sørensen oplyser i telefonen, at han slet ikke er gift med den kvinde, som han selv flere gange under fremvisningen kalder sin kone. Han afviser endnu en gang at have forsøgt at svindle i skat.